આ જ પરંપરાના ભાગરૂપે બીજી વિધિ બેસતા નવા વર્ષની વહેલી સવારે કરતા હતા. તે દિવસે સવારે ચારેક વાગ્યે જાગીને પહેલું કામ આ રહેતું. એક બોદી અર્થાત તિરાડ પડેલી તાવડી કે નાનું માટલું લઈને વેલણથી તેની સાથે વગાડી ઘરના ખૂણે ખૂણે ફરી મૂંગા મોઢે બહાર જાય અને અમારા ડેલાની બહાર ખડપીઠ હતી ત્યાં ઘા કરી આવે. આ માટી પાત્રો બોદો અવાજ કરે. અમને સૂચના આપેલી હોય કે હું પરત આવું એટલે મુખ્ય ઘરના ઉંબરે એક ટેટો ( ફટાકડો ) ફોડવાનો! આટલું કાર્ય થાય ત્યાં અમારે આંગણે બનાવેલી નાનકડી ઓટલી પર તાજું લીંપણ કરી રંગોળી બનાવવાની હતી. એટલામાં જ વળી સબરસ વાળો આવે એટલે તે માટે એક વાડકી અને રૂપિયો આપેલો હોય તે લઈને સબરસ લેવાનું રહેતું. ઘરમાંથી કકળાટ કાઢવાની આવી વિધિ લગભગ દરેક પરિવારોમાં થતી જ હશે.